Document ID: 32005D0926

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Δεκεμβρίου 2005 για την εισαγωγή συμπληρωματικών μέτρων για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και την κατάργηση της απόφασης 2004/666/ΕΚ [κοινοποιηθείσα υπό τον αριθμό Ε(2005) 5566] (Κείμενο που παρουσιάζει ενδιαφέρον για τον ΕΟΧ) (2005/926/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων (3), και ιδίως το άρθρο 16, την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3 και το άρθρο 13 παράγραφος 3, Εκτιμώντας τα ακόλουθα: (1) Σύμφωνα με την απόφαση 2002/975/ΕΚ της Επιτροπής, της 12ης Δεκεμβρίου 2002, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων (5), διενεργήθηκε πρόγραμμα εμβολιασμού σε τμήματα της Βόρειας Ιταλίας για την καταπολέμηση των λοιμώξεων από το στέλεχος χαμηλής παθογένειας, υποτύπου H7N3, της γρίπης των πτηνών. Εφαρμόστηκε η στρατηγική DIVA (differentiating infected from vaccinated animals - διαφοροποίηση των προσβεβλημένων ζώων από τα εμβολιασμένα) με τη χρήση ετερόλογου εμβολίου του υποτύπου H7N1, το οποίο επιτρέπει τη διαφοροποίηση των προσβεβλημένων πουλερικών από τα εμβολιασμένα. (2) Σύμφωνα με την απόφαση 2004/666/ΕΚ της Επιτροπής, της 29ης Σεπτεμβρίου 2004, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων και σχετικά με την κατάργηση της απόφασης 2002/975/ΕΚ (6), εγκρίθηκε νέο πρόγραμμα εμβολιασμού σε μικρότερη περιοχή της Ιταλίας σε σύγκριση με την προηγούμενη εκστρατεία εμβολιασμού που διενεργήθηκε βάσει της απόφασης 2002/975/ΕΚ. Το νέο πρόγραμμα διενεργήθηκε με δισθενές εμβόλιο που περιείχε τους υποτύπους H5 και H7 της γρίπης των πτηνών. Αυτό το είδος εμβολιασμού διενεργείται μέχρι τουλάχιστον τις 31 Δεκεμβρίου 2005. Η εν λόγω απόφαση επίσης προέβλεψε την απαγόρευση του ενδοκοινοτικού εμπορίου ζώντων πουλερικών και αυγών προς επώαση που προέρχονται ή/και κατάγονται από την ζώνη εμβολιασμού και επέβαλε όρους για το ενδοκοινοτικό εμπόριο νωπού κρέατος προερχομένου από εμβολιασμένα πουλερικά σύμφωνα με το άρθρο 3 της απόφασης 2004/666/ΕΚ. (3) Τα αποτελέσματα του προγράμματος εμβολιασμού, όπως προβλέπονται στην απόφαση 2004/666/ΕΚ και αναφέρθηκαν σε διάφορες συνεδριάσεις της μόνιμης επιτροπής για την τροφική αλυσίδα και την υγεία των ζώων, ήταν γενικά θετικά. (4) Ως αποτέλεσμα της ευνοϊκής κατάστασης εντός της ζώνης εμβολιασμού που προβλέπεται στην απόφαση 2004/666/ΕΚ και λαμβάνοντας υπόψη την αυξημένη εμπειρία όσον αφορά τη διενέργεια εμβολιασμού, η αποστολή πουλερικών σφαγής, αυγών επώασης και νεοσσών μίας ημέρας από την Ιταλία πρέπει να επιτρέπεται εφόσον πληρούνται ορισμένοι όροι. (5) Λαμβάνοντας υπόψη τον ιδιαίτερο κίνδυνο της εισαγωγής της γρίπης των πτηνών στις εν λόγω περιοχές της Ιταλίας, καθώς και την υποβολή προς έγκριση από την Ιταλία τροποποιημένου προγράμματος εμβολιασμού με την επιστολή της 23ης Ιουνίου 2005, ενδείκνυται η συνέχιση του εμβολιασμού στις περιοχές με υψηλότερο κίνδυνο εισαγωγής της νόσου. Επιπλέον, πρέπει να εφαρμόζεται εντατική παρακολούθηση και εποπτεία τόσο στη ζώνη εμβολιασμού όσο και στις παρακείμενες περιοχές. (6) Πρέπει επίσης να εφαρμόζονται ειδικές διαδικασίες δειγματοληψίας και δοκιμής στα πουλερικά προς σφαγή. (7) Για λόγους σαφήνειας της κοινοτικής νομοθεσίας, κρίνεται σκόπιμο να καταργηθεί η απόφαση 2004/666/ΕΚ και να αντικατασταθεί από την παρούσα απόφαση. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Έγκριση του προγράμματος εμβολιασμού 1. Εγκρίνεται το τροποποιημένο πρόγραμμα εμβολιασμού για την καταπολέμηση της γρίπης των πτηνών που υπέβαλε η Ιταλία στην Επιτροπή στις 23 Ιουνίου 2005 («πρόγραμμα εμβολιασμού»). Το πρόγραμμα εμβολιασμού διεξάγεται με δισθενές εμβόλιο στις ζώνες που αναφέρονται στο παράρτημα Ι («ζώνη εμβολιασμού»). Το πρόγραμμα εμβολιασμού εφαρμόζεται αποτελεσματικά. 2. Η εντατική παρακολούθηση και εποπτεία σύμφωνα με το πρόγραμμα εμβολιασμού πραγματοποιείται στη ζώνη εμβολιασμού και στις περιοχές που απαριθμούνται στο παράρτημα ΙΙΙ. Άρθρο 2 Περιορισμοί μετακινήσεων ζώντων πουλερικών, αυγών επώασης, νεοσσών μίας ημέρας και νωπού κρέατος πουλερικών Οι περιορισμοί των μετακινήσεων ζώντων πουλερικών, αυγών επώασης, νεοσσών μίας ημέρας και νωπού κρέατος πουλερικών προς, εκτός και εντός της ζώνης εμβολιασμού και από εκμεταλλεύσεις που βρίσκονται σε ζώνη περιορισμού που καθορίστηκε σύμφωνα με τις διατάξεις του προγράμματος εμβολιασμού, εφαρμόζονται σύμφωνα με τα άρθρα 3 έως 9 της παρούσας απόφασης. Άρθρο 3 Περιορισμοί αποστολής ζώντων πουλερικών, αυγών επώασης και νεοσσών μίας ημέρας Δεν αποστέλλονται από την Ιταλία ζώντα πουλερικά, αυγά επώασης και νεοσσοί μίας ημέρας που προέρχονται ή/και κατάγονται από εκμεταλλεύσεις στη ζώνη εμβολιασμού και από εκμεταλλεύσεις που βρίσκονται σε ζώνη περιορισμού που καθορίστηκε σύμφωνα με τις διατάξεις που προβλέπονται από το πρόγραμμα εμβολιασμού. Άρθρο 4 Παρέκκλιση από τους περιορισμούς αποστολής πουλερικών σφαγής 1. Κατά παρέκκλιση από το άρθρο 3, τα πουλερικά σφαγής που προέρχονται ή/και κατάγονται από εκμεταλλεύσεις της ζώνης εμβολιασμού μπορούν να αποστέλλονται από την Ιταλία εφόσον: α) προέρχονται από εκμεταλλεύσεις που δεν βρίσκονται σε ζώνη περιορισμού που καθορίστηκε σύμφωνα με τις διατάξεις του προγράμματος εμβολιασμού· β) κατάγονται από σμήνη που υπόκεινται σε τακτική επιθεώρηση και έλεγχο με αρνητικά αποτελέσματα για γρίπη των πτηνών, με ιδιαίτερη προσοχή στα πτηνά δείκτες· γ) προέρχονται από σμήνη που έχουν υποβληθεί σε κλινικό έλεγχο από επίσημο κτηνίατρο εντός 48 ωρών πριν από τη φόρτωση, με ιδιαίτερη προσοχή στα πτηνά-δείκτες· δ) προέρχονται από σμήνη που έχουν υποβληθεί σε ορολογικές δοκιμές για γρίπη των πτηνών με αρνητικά αποτελέσματα σε εθνικό εργαστήριο για τη γρίπη των πτηνών, με εφαρμογή της διαδικασίας δειγματοληψίας και δοκιμής όπως προβλέπεται στο παράρτημα ΙΙ της παρούσας απόφασης· ε) αποστέλλονται άμεσα σε σφαγείο και σφαγιάζονται αμέσως μετά την άφιξη. 2. Για την υποβολή των σμηνών σε δοκιμασία, σύμφωνα με το στοιχείο β) της παραγράφου 1, χρησιμοποιούνται οι ακόλουθες δοκιμές: α) για τα εμβολιασμένα πτηνά, η δοκιμή iΙFA (indirect Immunofluorescence Assay)· β) για τα μη εμβολιασμένα πτηνά: i) η δοκιμή ΗΙ (Haemagglutination-Inhibition Test)· ii) η δοκιμή AGID· iii) η δοκιμή ELISΑ· ή iv) η δοκιμή iIFA, εφόσον κρίνεται απαραίτητο. Άρθρο 5 Παρέκκλιση από τους περιορισμούς αποστολής αυγών επώασης Κατά παρέκκλιση από το άρθρο 3, τα αυγά επώασης που προέρχονται ή/και κατάγονται από εκμεταλλεύσεις της ζώνης εμβολιασμού, μπορούν να αποστέλλονται από την Ιταλία εφόσον: α) προέρχονται από εκμεταλλεύσεις που δεν βρίσκονται σε ζώνη περιορισμού που καθορίστηκε σύμφωνα με τις διατάξεις που προβλέπονται από το πρόγραμμα εμβολιασμού· β) προέρχονται από σμήνη τα οποία έχουν υποβληθεί σε τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών, με τη χρήση των δοκιμών που προβλέπονται στο άρθρο 4 παράγραφος 2· γ) απολυμαίνονται πριν από την αναχώρηση από την εκμετάλλευση· δ) μεταφέρονται άμεσα στο εκκολαπτήριο προορισμού· ε) το εκκολαπτήριο προορισμού μπορεί να εξασφαλίσει την ιχνηλασιμότητα των αυγών επώασης από τα αρχεία της εκμετάλλευσης σχετικά με την προέλευση των αυγών επώασης και τον προορισμό των νεοσσών μίας ημέρας που εκκολάφθηκαν από τα εν λόγω αυγά. Άρθρο 6 Παρέκκλιση από τους περιορισμούς αποστολής νεοσσών μίας ημέρας Κατά παρέκκλιση από το άρθρο 3, οι νεοσσοί μίας ημέρας που προέρχονται ή/και κατάγονται από εκμεταλλεύσεις που βρίσκονται στη ζώνη εμβολιασμού, μπορούν να αποστέλλονται από την Ιταλία εφόσον προέρχονται από αυγά επώασης που συμμορφώνονται με τους όρους που προβλέπονται στο άρθρο 5. Άρθρο 7 Υγειονομικά πιστοποιητικά για τις αποστολές ζώντων πουλερικών, αυγών επώασης και νεοσσών μίας ημέρας Τα υγειονομικά πιστοποιητικά που συνοδεύουν τις παρτίδες ζώντων πουλερικών, αυγών επώασης και νεοσσών μίας ημέρας από την Ιταλία περιλαμβάνουν τη φράση: «Οι υγειονομικοί όροι της παρτίδας αυτής είναι σύμφωνοι με την απόφαση 2005/926/ΕΚ της Επιτροπής». Άρθρο 8 Περιορισμοί στην αποστολή και στην ειδική επισήμανση του νωπού κρέατος πουλερικών 1. Το νωπό κρέας πουλερικών, όπως προβλέπεται στο άρθρο 2, φέρει επισήμανση σύμφωνα με την παράγραφο 2 και δεν αποστέλλεται από την Ιταλία εφόσον προέρχεται από: α) πουλερικά από εκμεταλλεύσεις που βρίσκονται σε ζώνη περιορισμού που καθορίστηκε σύμφωνα με τις διατάξεις του προγράμματος εμβολιασμού· β) πουλερικά που έχουν εμβολιαστεί κατά της γρίπης των πτηνών· γ) πουλερικά από σμήνη πουλερικών οροθετικών για τη γρίπη των πτηνών, τα οποία προορίζονται για σφαγή σύμφωνα με επίσημους ελέγχους στο πλαίσιο του προγράμματος εμβολιασμού. 2. Το νωπό κρέας πουλερικών, όπως προβλέπεται στην παράγραφο 1, φέρει επισήμανση με ειδικό σήμα καταλληλότητας ή αναγνώρισης που δεν μπορεί να συγχέεται με το υγειονομικό σήμα όπως προβλέπεται στο κεφάλαιο ΧΙΙ παράρτημα Ι της οδηγίας 71/118/ΕΟΚ του Συμβουλίου (7) και, συγκεκριμένα, δεν έχει ωοειδές σχήμα. Το εν λόγω σήμα θα περιλαμβάνει τον αριθμό έγκρισης της εγκατάστασης, αλλά όχι τα αρχικά γράμματα CE. Άρθρο 9 Παρέκκλιση από τους περιορισμούς αποστολής νωπού κρέατος πουλερικών Κατά παρέκκλιση από το άρθρο 8 παράγραφος 1 στοιχείο β) και παράγραφος 2, το νωπό κρέας που προέρχεται από γαλοπούλες και κοτόπουλα που έχουν εμβολιαστεί κατά της γρίπης των πτηνών με ετερόλογο εμβόλιο υποτύπου (H7N1) και (H5N9) μπορεί να αποστέλλεται από την Ιταλία, εφόσον το κρέας προέρχεται από γαλοπούλες και κοτόπουλα που: α) προέρχονται από σμήνη τα οποία έχουν υποβληθεί σε τακτικές επιθεωρήσεις και δοκιμές με αρνητικά αποτελέσματα για τη γρίπη των πτηνών, με ιδιαίτερη προσοχή στα πτηνά-δείκτες· β) προέρχονται από σμήνη τα οποία έχουν επιθεωρηθεί κλινικά από επίσημο κτηνίατρο εντός 48 ωρών πριν από τη φόρτωση, με ιδιαίτερη προσοχή στα πτηνά-δείκτες· γ) προέρχονται από σμήνη τα οποία έχουν υποστεί ορολογική δοκιμή με αρνητικά αποτελέσματα στο εθνικό εργαστήριο για τη γρίπη των πτηνών, με εφαρμογή της διαδικασίας δειγματοληψίας και δοκιμής που προβλέπεται στο παράρτημα ΙΙ της παρούσας απόφασης· δ) προέρχονται από σμήνη τα οποία έχουν υποστεί δοκιμή με αρνητικά αποτελέσματα για τη γρίπη των πτηνών με τη χρήση των δοκιμών που προβλέπονται στο άρθρο 4 παράγραφος 2· ε) φυλάσσονται χωριστά από άλλα σμήνη που δεν πληρούν τις παρούσες διατάξεις· στ) αποστέλλονται άμεσα σε σφαγείο και σφαγιάζονται αμέσως μετά την άφιξη. Άρθρο 10 Υγειονομικό πιστοποιητικό για το νωπό κρέας γαλοπούλας και κοτόπουλου Το νωπό κρέας γαλοπούλας και κοτόπουλου που πληροί τις απαιτήσεις του άρθρου 9 πρέπει να συνοδεύεται από υγειονομικό πιστοποιητικό σύμφωνα με το πρότυπο που παρατίθεται στο παράρτημα VI της οδηγίας 71/118/ΕΟΚ, το οποίο περιλαμβάνει στο σημείο IV στοιχείο α) του εν λόγω πιστοποιητικού την ακόλουθη βεβαίωση του επίσημου κτηνιάτρου: «Το κρέας γαλοπούλας/κοτόπουλου (8) που περιγράφεται ανωτέρω πληροί τις διατάξεις της απόφασης 2005/926/ΕΚ της Επιτροπής. Άρθρο 11 Πλύσιμο και απολύμανση των συσκευασιών και μέσα μεταφοράς Στην ζώνη εμβολιασμού που περιγράφεται στο παράρτημα Ι, η Ιταλία μεριμνά ώστε: α) μόνον οι συσκευασίες μίας χρήσης ή οι συσκευασίες οι οποίες μπορούν πράγματι να πλυθούν και να απολυμανθούν, χρησιμοποιούνται για τη συλλογή, την αποθήκευση και τη μεταφορά αυγών επώασης και νεοσσών μίας ημέρας· β) όλα τα μέσα που χρησιμοποιούνται για τη μεταφορά ζώντων πουλερικών, αυγών επώασης, νεοσσών μίας ημέρας, νωπού κρέατος πουλερικών και ζωοτροφών για πουλερικά, καθαρίζονται και απολυμαίνονται αμέσως πριν και μετά από κάθε μεταφορά με απολυμαντικά και μεθόδους που έχουν εγκριθεί από την αρμόδια αρχή. Άρθρο 12 Εκθέσεις Η Ιταλία υποβάλει στην Επιτροπή έκθεση η οποία περιλαμβάνει πληροφορίες για την αποτελεσματικότητα του προγράμματος εμβολιασμού εντός έξι μηνών από την ημερομηνία εφαρμογής της παρούσας απόφασης και, στη συνέχεια, κάθε έξι μήνες. Άρθρο 13 Κατάργηση Η απόφαση 2004/666/ΕΚ καταργείται. Άρθρο 14 Εφαρμογή Η παρούσα απόφαση αρχίζει να ισχύει τη δέκατη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 15 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 21 Δεκεμβρίου 2005.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2442
5283
2479
122
3584
2106
4590
2711
525
3641
912
2200
2737
5877

EuroVoc IDs (Expanded): 2442
5283
2479
122
3584
2106
4590
2711
525
3641
912
2200
2737
5877

Dataset Source: meu

Split: train